SKRIFTLIG FORESPØRGSEL E-1083/00

af Laura González Álvarez (GUE/NGL) til Kommissionen

(7. april 2000)

Om: De kunstige søer Caldas, Cuntis og Moraña i Galicien (Spanien)

Provinsstyret i Galicien har givet tilladelse til anlægget af en kunstig sø ved opstemning af Umia floden. Den miljørisikovurdering, som styret har godkendt, udviser store uregelmæssigheder. En betydelig del af indholdet er en ordret gengivelse af en anden undersøgelse, som blev udarbejdet i forbindelse med Sanlúcar dæmningen (Andalusien) med referencer til andalusiske kommuner og fuglearter, der ikke forekommer i Galicien.

Der er derfor blevet indgivet forundersøgelsesbegæring over for ophavsmændene tre højtstående embedsmænd i Galiciens provinsstyre for embedsmisbrug, dokumentfalsk og miljøforbrydelser som det fremgår af ombudsmandens afgørelse.

Provinsstyrets hovedargument for anlægget af den kunstige sø har været behovet for at forsyne befolkningen i Salnés området med drikkevand. I dette øjemed har provinsstyret forfalsket befolkningsprognoserne for 2000 i Salnés området ved uden grundlag at tredoble tallene for kommunerne O Grove, Sanxenxo og Villagarcia.

I en rapport, som er udarbejdet af professor Diáz Fierro og hydrologen Alvarez Enjo fra universitetet i Santiago, hedder det, at rent teknisk er opstemningen projekteret med henblik på fremstilling af vandkraft og ikke forsyning af vandkraft. Det bedste bevis herfor er, at provinsstyret netop har godkendt opførelsen af to vandkraftanlæg ved Umia floden, det ene lige neden for dæmningen og det andet længere nede ad floden, så flodens leje ændres, og der påføres på naturområdet Los Molinos og Segade vandfaldet skader. I selve undersøgelsen erkendes det, at der vil være tale om andre ulemper: forekomst af parasitter, nedgang i turismen, uoprettelige skader på plante- og dyreliv, ødelæggelse af landskabelige værdier som følge af vandkraftværkernes opførelse og ledningsnettet m.m.

Ifølge komiteen til bekæmpelse af opstemningen i Calda, Cuntis og Moraña lider projektet under uregelmæssigheder (kravet om almennytte er ikke opfyldt, dokumenterne om arealanvendelsen savnes, der er ingen geotekniske undersøgelser af virkningerne for termalkilderne osv.). Desuden vil opstemningen ødelægge fiskerigdommen og vandrigeligheden i Umia samt mulighederne for turisme i tre kommuner, som har store forventninger til termalturismen.

Kan Kommissionen kontrollere, om den miljørisikovurdering, som provinsstyret har forelagt, er gyldig?

Kan Kommissionen tage stilling til begrundelsen for opførelsen af opstemningen i betragtning af dens skadelige virkninger for landskabet, turismen og miljøet i området?

Svar afgivet på Kommissionens vegne af Margot Wallström

(18. maj 2000)

Kommissionen har gennem andragende nr. 79/98 fra Europa-Parlamentets udvalg for andragender og gennem skriftlig forespørgsel nr. 1824/99 fra Nogueira Román(1) fået kendskab til de af det ærede medlem nævnte problemer vedrørende opførelsen af en dæmning på Umia-floden tæt ved kommunen Caldas de Reis, Galicien.

Kommissionen har rutinemæssigt indledt en sag under referencenummeret B-1999/2271. Som led i efterforskningen af denne sag har Kommissionen anmodet de spanske myndigheder om at fremsætte deres bemærkninger til ovennævnte projekt og til undersøgelsen af miljøvirkningerne. Kommissionen har netop modtaget svaret fra de spanske myndigheder og er i øjeblikket ved at undersøge dette svar i lyset af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2).

Det skal bemærkes, at de spanske myndigheder ikke har klassificeret det område, hvor den af det ærede medlem nævnte dæmning skulle bygges, som særligt beskyttet område til fugle, jf. artikel 4 i Rådets direktiv 79/409/EØF(3) af 2. april 1979 om beskyttelse af vilde fugle. Det drejer sig heller ikke om et område, som forskermiljøet har erklæret for vigtigt fugleområde efter den opgørelse, som nationale eksperter og Birdlife i 1998 udarbejdede for Kommissionen. Endvidere har de spanske myndigheder ikke medtaget dette område i deres nationale liste over lokaliteter af fællesskabinteresse, som for fremtiden vil kunne medtages i Natura 2000-nettet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(4). Ud fra et naturbeskyttelsessynspunkt ser det således ud til, at denne sag udelukkende henhører under de spanske nationale og regionale myndigheders kompetenceområde.

Kommissionen vil under alle omstændigheder, i sin egenskab af traktaternes vogter, træffe de nødvendige foranstaltninger for at sikre, at fællesskabsretten overholdes i det foreliggende tilfælde.

(1) EFT C 225 E af 8.8.2000, s. 25.

(2) EFT L 175 af 5.7.1985, s. 40.

(3) EFT L 103 af 25.4.1979, s. 1.

(4) EFT L 206 af 22.7.1992, s. 7.